বাসন্তীতে অস্ত্র কারখানার হদিশ, গ্রেফতার ৩

বাসন্তী: বাসন্তীর তিতকুমার থেকে উদ্ধার আগ্নেয়াস্ত্র তৈরির কারখানা। ঘটনায় গ্রেফতার তিন জন। রবিবার গভীর রাতে বাসন্তী থানার পুলিশ ও এসটিএফের যৌথ তল্লাশি অভিযানে ইটাহার গায়েন নামে এক ব্যক্তির বাড়িতে তল্লাশি অভিযান চালিয়ে বেশ কিছু আগ্নেয়াস্ত্র উদ্ধার করা হয়। এমনকী উদ্ধার করা হয়েছে অস্ত্র তৈরির সামগ্রীও। ঘটনায় ধৃত তিনজনকে সোমবার আলিপুর আদালতে তোলা হয়েছে। ধৃতদের নিজেদের হেফাজতে নিয়ে এই ঘটনায় আরও তদন্ত করতে চাইছে পুলিশ।

এর আগেও রাজ্য জুড়ে বেআইনি অস্ত্র উদ্ধারের তদন্তে নেমেছিল পুলিশ। রাজ্যের একাধিক এলাকায় হানা দিয়ে বেআইনি অস্ত্র কারখানার হদিশ পায় পুলিশ। পাশপাশি অস্ত্র তৈরির সরঞ্জামও উদ্ধার করে তদন্তকারীরা। এই ঘটনায় বেশ কয়েকজনকে আটক করে পুলিশ। কিন্তু কিছুদিন কাটতে কাটতে না কাটতেই ফের এমন অস্ত্র কারখানার হদিশ মিলেছে রাজ্যজুড়ে।